ĐACI SUPERJUNACI 13.DIO

– Nevjerojatno. – učiteljica se divila zaštitnom sloju. Naslonila je ruku. – Meko, a opet ima neku čvrstoću. Poput gustog gela za kosu.

– Ili ljigavca. – zaključi Filip.

Djeca su prilazila i uranjala ruke. Nina je šetala oko štita, povremeno pušući u dlanove i namještajući tako zaštitni sloj koji se gibao poput meduze u moru.

– Vi gore, jeste li spremni? – vikne Neva.

– Jesmo! – odgovori Kai. Iznenada se ljuto uhvati za glavu. – Ljudi, imam problem. Ne vidim metu! Kako ću je pogoditi!?

– Dalekozor! – uzvikne Petra. – Treba nam dalekozor.

– Ima jedan gore u kabinetu biologije i kemije. – sjeti se učiteljica. – Brzo, Karlo, idemo po njega!

Karlo je imao moć superpomicanja. Mogao je na daljinu osjetiti predmet i pomicati ga kako je želio.

– Dođi... – učiteljica pokaže na vrata. – Nemamo ključ ni vremena tražiti ga.

Karlo se nasmiješi, nasloni ruku i polako je počne pomicati po ključanici. Brava je škljocnula.

– Izvrsno. – pohvali ga učiteljica. Brzo je pronašla dalekozor. – Požuri, moramo ga odnijeti.

Karlo je gledao kroz prozor. – Ne moramo. Moramo samo otvoriti prozor.

Prozor kabineta gledao je ravno na stablo.

– Kai! – zadere se Karlo. – Stiže dalekozor!

Deset metara iznad tla, Karlo je pustio dalekozor koji je ostao lebdjeti i usmjerio ga prema stablu. Kao da drži nevidljivi daljinski upravljač, Karlo je doveo dalekozor ravno u Kajeve ruke.

– Uh! – duboko uzdahne učiteljica. – od ovoga se uvijek naježim.

ODGOVORI NA PITANJA.

1. S čime je učiteljica usporedila zaštitni sloj?
2. Koji je problem imao Kai?
3. Što je Petra ponudila kao rješenje?
4. Koju moć ima Karlo?
5. Kako se osjećala učiteljica gledajući Karlovu moć?